To elever på Køge Handelsskole blev tirsdag anholdt for at true deres lærer. På Facebook skrev den ene, at han ville skyde underviseren.

En helt almindelig skoledag blev tirsdag en anelse mere dramatisk for en klasse på Køge Handelsskole i Ølby, da to politipatruljer midt i undervisningen brød ind og anholdt to af klassens elever.

To unge drenge på henholdsvis 16 og 17 år blev lagt i håndjern for at fremsætte trusler mod deres lærer.

I et opslag på en lukket facebookgruppe skrev en af drengene, at han ville skyde sin lærer, hvis hans opslag på det sociale medie fik 5.000 likes.

I opslaget sås desuden et billede med, hvad der lignede et skydevåben, mens man kunne ane læreren i baggrunden.

- Den tager vi selvfølgelig action på, for det kan godt være, at det var ment som en joke, men det er faktisk en ganske alvorlig ting at gøre det, siger kommunikationsmedarbejder ved Midt- og Vestsjællands politi Martin Bjerregaard til TV 2.

Var udstyret med skudsikre veste

Ifølge Martin Bjerregaard blev handelsskolen underrettet om truslen, som derefter valgte at anmelde det til politiet.

Det fik politiet til at rykke ud med to patruljer, hvilket svarer til 4-5 mand. Midt- og Vestsjællands politi tog ingen chancer og var derfor udstyret med skudsikre veste, da de entrerede undervisningslokalet.

Det syn var for flere en ganske dramatisk oplevelse, fortæller Martin Bjerregaard.

- De blev anholdt midt i undervisningen, så det har selvfølgelig også været en dramatisk oplevelse for de andre elever i klassen, da de fandt ud af, hvad der rent faktisk var foregået, siger han til TV 2 og tilføjer, at politiet forsøgte at udføre anholdelsen så diskret som muligt, men at det ikke var svært for de andre elever at se, hvad der foregik.

Havde kniv i tasken

Pistolen, der på facebookbilledet blandt andet var med til at sætte hele aktionen i gang, viste sig at være en såkaldt splatterpistol, hvor man putter plastikkugler i.

Men da politiet fik undersøgt de unge drenges ejendele lidt nærmere, gjorde de sig et andet fund.

- Da vi fik undersøgt den 16-årige, hans tøj og skoletaske nærmere, havde han også en kniv med i skolen. Han havde ikke brugt den, men der er jo ikke noget anerkendelsesformål ved at have en kniv med i skole, siger Martin Bjerregaard fra Midt- og Vestsjællands Politi.

Begge elever sigtes

Eleven, der havde en kniv i tasken, skulle tilsyneladende også være leverandør af splatterpistolen, og da man skal være 18 år for at besidde pistolen, bliver han dermed sandsynligvis sigtet for overtrædelse af våbenloven, fortæller Martin Bjerregaard.

Den 17-årige bliver sigtet for trussel om vold mod en person i offentlig tjeneste i relation til den skolelærer, der var på billedet, som den 17-årige havde lagt op på facebook.

- Har man bidraget til sådan en dum handling som det her, der formentlig er en overtrædelse af straffeloven, ryger man altså i fedtefadet, fortæller Martin Bjerregaard, Midt- og Vestsjællands kommunikationsmedarbejder, til TV 2.

Skolen bortviser drengene

Foruden en anholdelse og formodentlig også en sigtelse har også skolen gjort sit for at straffe de unge mennesker.

De to handelsskolerelever er nemlig blevet bortvist fra skolen og får ikke lov til at vende tilbage og gøre deres uddannelse færdig.

Det har Køge Handelsskoles chef for Kommunikation og Marketing, Louise Schmedes, fortalt til Ekstra Bladet.